ไอแบงก์ขอโละหนี้เน่า วอนคลังตั้ง'เอเอ็มซี'
ไอแบงก์อ้อนคลัง ตั้งเอเอ็มซีรับหนี้เน่า 5 หมื่นล้านหวังดึงพันธมิตรร่วมทุน
4 ม.ค. 2559

ไอแบงก์อ้อนคลัง ตั้งเอเอ็มซีรับหนี้เน่า 5 หมื่นล้านหวังดึงพันธมิตรร่วมทุน
แหล่งข่าวจากธนาคารอิสลามแห่งประเทศไทย (ไอแบงก์) เปิดเผยว่า นายชัยวัฒน์ อุทัยวรรณ์ ประธานคณะกรรมการไอแบงก์ ได้หารือกับผู้บริหารถึงแผนฟื้นฟูกิจการ และจะเสนอแผนให้กระทรวงการคลังพิจารณาต้นปี 2559 เบื้องต้นจะเสนอขายหนี้ที่ไม่ก่อให้เกิดรายได้ หรือเอ็นพีแอล ที่มีอยู่เกือบ 5 หมื่นล้านบาท หรือ 50% ของสินเชื่อคงค้าง ให้บริษัทบริหารสินทรัพย์ หรือเอเอ็มซี ที่กระทรวงการคลังจัดตั้งขึ้น และชำระเต็มตามมูลค่าสุทธิทางบัญชี เพื่อให้ธนาคารเดินหน้าต่อไปได้
ทั้งนี้ หลังจากที่คลังรับโอนหนี้เอ็นพีแอลไปยังเอเอ็มซีแล้ว จะทำให้ไอแบงก์เป็นที่น่าสนใจของนักลงทุน โดยธนาคารจะออกเดินสายโรดโชว์เพื่อหาพันธมิตรเข้ามาร่วมทุน ซึ่งขณะนี้มีนักลงทุนจากตะวันออกกลางให้ความสนใจจำนวนมาก และเมื่อได้รับเงินเพิ่มทุนจากพันธบัตร จะทำให้คลังและธนาคารออมสินมีสัดส่วนหุ้นลดลงรวมกันเหลือ 25.5% จากปัจจุบันคลังถืออยู่  48.54% และออมสิน 39.813%